Pool - Foto van Eastward Strand - Hotel & Suites, Lauderdale by the Sea - TripAdvisor
Pool - Foto van Eastward Strand - Hotel & Suites, Lauderdale by the Sea
Zoeken Verenigde Staten›Florida (FL)›Broward County›Lauderdale by the Sea›Lauderdale by the Sea B&B’s›Eastward Strand - Hotel & Suites Afbeeldingen
van Eastward Strand - Hotel & Suites
“Visited Eastward Strand, Ft. Laude ...”	26/02/2017
1 beoordeling 7 nuttige stemmen Beoordeeld op 10 juni 2012
Bedank Peter D Probleem melden In Eastward Strand - Hotel & Suites geweest? Deel je ervaringen!
Foto toevoegen Alle 43 beoordelingen van Eastward Strand - Hotel & Suites ... Bekijk soortgelijke hotels Castle by the Sea 132 beoordelingenPrijzen weergeven 0.5 km Shore Haven Resort Inn 269 beoordelingenPrijzen weergeven 0.3 km Sea Lord Hotel & Suites 263 beoordelingenPrijzen weergeven 0.4 km Alle hotels in Lauderdale by the Sea weergeven Wie zijn wij? Maanlig Waansin | 'n Treinongeluk in stadige aksie
14 Junie 2019 / Maljan	/ 1 Kommentaar
Skool was nie ‘n tyd waarna ek verlang nie, behalwe miskien vir die rugby na die tyd, maar vanmore sit die uwe en terugdink aan my skooldae, en spesifiek aan my Duitse onderwyseres Mevrou Bosch, of Frau Bosch soos sy verkies het ons haar aanspreek. Voor ek verder gaan moet ek dit noem, en ek stel dit so sagkens as moontlik, dat frau Bosch gebou was soos ‘n olimpiese gewigstoter en met die humeur van buffel met ‘n seer tand. Glo my, ‘n dodelik gevaarlike kombinasie!
Drie staaltjies oor Frau Bosch sal my altyd bybly. Die eerste een was toe ons nog in standerd 7 was (graad 33 en 1/3 in die nuwe taal). Geskiedenis was verpligtend tot en met einde standerd 7, en Frau Bosch was ook ons geskiedenis onnie. Sy het nooit gelag nie, nie eers ‘n effense glimlag nie. Jy kon die snaakste sêgoed opdis, en sy het jou net so stip aangestaar met daai donker mamba ogies. Tot dié dag. Ons les was oor die middeleeue en daar was ‘n prentjie in die boek van Willem Wikkelspies, oftewel William Shakespeare. Ewe droogweg merk my pêl Koos op dat hy ‘n oorbel dra, en daar begin Frau Bosch lag. Sy lag amper die helfte van die periode om, en dit oor iets wat nie eers so snaaks was nie.
Die ander (minder aangename) herhindering aan frau Bosch was Maandae. Maandag was Duitse spelling dag. Frau Bosch gee jou ‘n woord, en jy moes dit op die swartbord gaan skryf. In Duits word dit ‘n wandtafel genoem, maar Frau Bosch se woord was brandtafel. Die “latjie” waarmee sy jou reggehelp het was inderdaad ‘n size superlarge krieketkolf wat Justin Kemp met moeite so kon oplig, sy het dit sommer so met die een hand beheer. Die ding was so swaar, as sy jou geraps het, het daar ‘n afdruk van jou lyf in die muur gesit! Jy het letterlik ‘n brandende begeerte gehad om jou woorde reg te spel.
Die derde en snaakste staaltjie is die een more toe ons toets skryf. Nadat almal (‘n hele 6 van ons) hulle vraestelle gekry het, gee Frau Bosch die opdrag anfangen (Germaans vir begin). Ewe onskuldig vra die einste Koos “wat moet ons aanvang Frau Bosch?” Met een rughand klap het Frau Bosch hom uit sy stoel gelig sodat hy netjies met sy agterstewe op my tafel agter hom te lande gekom het. Nodeloos om te sê, witty op- en aanmerkings het drasties afgeneem daarna.
Ek wonder of frau Bosch vandag nog leef?
N.S. Eendag as ek groot is gaan ek Meganiese Ingeneurswese studeer in Duitsland. Haha, hoe naief kan ‘n kinnertjie van die verkeerde kant van die trainspoor nie wees op ouderdom 15 nie?
Die tannie met die blou volksie
13 Junie 2019 / Maljan	/ 1 Kommentaar
Woensdae is bejaarde dag hier in die pikante dorpie van Tswatoria wanneer al die kettingwinkels spesiale aanbiedinge het vir pensionarisse. Soos my geluk dit wou hê, is dit toe juis op ‘n Woensdagoggend wat die uwe nodigheid kry om ‘n pakkie te loop aflewer in Brooklyn, en ‘n tydsbeperking het om terug te kom by my eie kantoor in die Noorde.
By die Brooklyn sirkel beland ek toe waaragtig agter ‘n spierwit grys tannie in ‘n blou volksie, waarvan sy in alle waarskynlikheid nog die eerste eienaar was. Na wat gevoel het soos ‘n goeie 5 minute se wik en weeg, het die tannie uiteindelik besluit om ook maar die kans te vat en te ry. Veilig om die sirkel peil sy reg in die middel van Duncan (nou Jan Shoba) straat al die pad tot waar die baan dubbel word. Daar het sy langs ‘n ewe oud omie ingeval en saam-saam het hulle die verkeer teen ‘n rustige 45km per uur opgehou.
Ek ly nie aan padwoede nie, ek IS padwoede, so die revolusies my moermeter loop toe nou al diep in die rooi. Ek het geswets, en getoeter en lawaai . . . maar die tannie kruie rustig voort. By die eerste geleentheid in Steadlaan draai ek toe af en vat kortpad verby die kinderhuis. Jaag soos ‘n mal ding deur die woonbuurt, net om die blou volksie te sien verbygaan by die aansluiting met Pierneefstraat.
Links gedraai in Pierneef sien ek hoe die tannie in die ry staan om te draai in 30ste laan -presies waar ek wou draai ! Ek jaag toe maar verby en loop draai in Fratesweg. Terwyl ek staan en wag vir die robot by Michael Brink (nou Nico Smit), kom die blou volksie wragtag weer verby, steeds teen ‘n bestendige 45km per uur!
Ek sien toe nou nie weer die volla nie, en ek neem toe aan die Tannie het by haar bestemming aangekom, tot in Wonderboompoort. Raai wie ry (weer) reg voor my? Yip, die stokou grys Tannie met die blou volksie!.
Dit sit my toe aan die dink. Hier jaag ek soos ‘n mal ding, terwyl die tannie rustig aankruie. En nadat ons regoor die hele stad gery het, is sy steeds voor my. Toe ek by die huis kom, gaan loer ek vir die eerste keer in maande na die aanhaling op my Skype profiel boodskap: “Remember that the most difficult tasks are consummated, not by a single explosive burst of energy or effort, but by the constant daily application of the best you have within you.”
As ek maar net ‘n bietjie rustiger word, elke dag doen wat ek kan, dan sal ek ook daar uitkom. Met my werk, met my pogings om my lyf te herwin uit die kloue van vetsug, my huwelik, met alles. Dankie onbekende-gryskop-fossiel-tannie-met-die-blou-volla vir die lessie in geduld.
N.S. Na my meltdown vroeg in 2017 en die toevoeging van ‘n besoek aan die marshmellow paleis, top shelf fokjou pilletjies en duur terapie is my roadrage heelwat beter.
Tequila, Takuzza, Te jammer
12 Junie 2019 / Maljan	/ 3 Kommentaar
Die storie speel etlike jare gelede af, toe ons nog in ons prille jeug was en van brieke daar geen sprake was nie. Heelwat van die karakters is al intussen ingespit.
Dit was ‘n Saterdag, en alhoewel dit in die middel van die winter was, was dit lekker warm op Zeerust in die Marico distrik. Ons het pas op die dorp aangekom uit Pretoria uit, op pad na ‘n familie geselligheid. Oom Johan (oupa Jôhnie vir ons) en ouma Hester (Vaalvrou waar sy ons nie kon hoor nie) vier hulle 50ste huweliksherdenking in die landbousaal op die die dorp en die hele distrik is daar.
Nou kyk, in die Marico is dit glad nie ongekend dat so ‘n ou geselligheidjie sommer maklik vir ‘n hele naweek kan aanhou nie, en innerlike versterking is dikwels al wat jou lewendig deur so besigheid kry, mits jou lewer dit kan uitstaan natuurlik! Die eerste stop toe ons die dorp inry was toe natuurlik die mansapteek…of drankwinkel as jy ‘n ding dan nou so blatant op sy naam wil noem.
Ewenwel, dit word wyd verkondig dat ‘n mens nie moet kruideniersware gaan koop as jy honger is nie, want dan word jou inkope as’t ware deur jou maag gelei. Nou uit bittere ondervinding (verskeie kere) kan ek nou ook getuig dat ‘n mens nie by die mansapteek moet aandoen as jy dors het nie. En daai dag was ons dors . . .
In die skemerdonkerte daar binne in die winkeltjie loop ons onself toe waaragtig vas in ‘n ou kennis van ons by name Olmeca. In daai jare was ons Mexikaanse pêl maar ‘n “petty thief” en sy borgtog glad nie te buitensporig nie, en synde dat ons begroting maar skraps is, vat dit nie veel beraadslaging gevat om hom van sy uitkykpunt op die boonste rak te bevry nie. Ek moes toe al geweet het dat hier moeilikheid kom, maar op vroeg-in-die-twintig is jy mos bulletproof.
Om ‘n lang storie kort te maak, daai aand is die eerste en enigste keer dat ek my liewe swaer se geselskap vir meer as 10 minute kon uitstaan. Ek het ook nie geweet my klein sussie kan so dors word nie! Maar dit is eers veel later wat die werklike sports begin. Aanvanklik was ek baie trots op my besluit om liewer by die gastehuis ongeveer 600 meter van die saal af te oornag, eerder as om nog die stuk pad plaas toe aan te durf. By ons kamer aangekom het ek die twee draaiende katels so rukkie staan en beskou, en besluit dat vir een aand kan ons maar op aparte bedjies slaap. Daar is geen manier wat ek die goed gevang kan kry om hulle teen mekaar te skuiwe nie. Toe my katel weer verby gesirkel kom, toe is ek op hom. Ek het so deur die slaapnewels gesien die van Helsdingen het haar kateltjie darem ook gevang.
Nie te lank daarna nie word ek wakker van iets wat klink soos ‘n baie dorstige kameel in die badkamer. Met baie moeite kon ek my een ooglid oopforseer, net om te sien dat dit net die van Helsdingen is wat die kouewater kraan met mag en mening aanval. Wyl ek toe wakker is, dink ek dit toe ‘n goeie plan om maar dieselfde te doen, synde dat ek darem maar ongelooflik dors is vir iemand wat so baie vloeistof aanboord geneem het. Net na ek weer my lê gekry het, begin die van Helsdingen uit haar hoek kla dat die goeters haar byt. Ons het naderhand die ligte aan, maar sien g’n niks van die goeters wat haar so byt nie, net die bloedspore wat ons onderskeie lewers op die vloer gelos het in hulle soeke na water. Uit pure desperaatheid ruil ons beddens, maar steeds kla sy die goeters byt haar. Sy het opgehou kla nadat ek histeries begin giggel het, en gevra het of Olmeca iets daarmee te doen het.
Skaars het ek ingesluimer of ek word wakker van die stemmetjie in die donker. Liefie, liefie….lieeeeefieeee. Huh!? is omtrent al wat ek deur my droeë keel kon forseer. Aag wil jy nie die Coke in die kar gaan haal nie, ek is nou vreeslik dors en die kraanwater smaak sleg, pleit sy uit die donker. Hoe kan ‘n mens dan nou so stemmetjie weier, en met net ‘n kort rugbybroekie durf ek die koue nag aan om vir die van Helsdingen koeldrank uit die kar te loop haal.
In retrospek dink ek die water het begin sleg smaak omdat die van Helsdingen waarskynlik die reservoir droog gedrink het daai aand. Hoe dit ook al sy, Marico partytjies is nie vir sissies nie, veral nie as die Mexikane ook daar is nie. Dankie tog vir spek, eiers, roosterbrood en moerkoffie, want daarsonder sou daai klein mannetjie nou nog paneelkloppery in my kop beoefen het.
Gravytorre, stofsuiers en die WWW
11 Junie 2019 / Maljan	/ 6 Kommentaar
Threesomes en Fourways
10 Junie 2019 / Maljan	/ 4 Kommentaar
Ja my vrou. Hindsight is 20/20 vision. Of so sê hulle. As ek net toe geweet het wat ek nou weet, sou ek dit nooit toegelaat het nie. Die 4 van ons in die bed begin my nou irriteer. Ek het nooit gedink ek sal dit sê nie, maar ek mis die dae toe dit ek en jy die die beneukte enetjie was.
Vandat ons daai honeyblond biets met die skeermeslem stemmetjie in ons bed toegelaat het was dinge nog net nooit weer dieselfde nie. Ja sure sy is sag op die oog met ‘n borskas waaroor gedigte geskryf word en bene gebou om te hou, maar mens kry nie meer ‘n behoorlike nag se slaap in nie. Sy het net nie einde nie, dan is sy die kant van die bed en dan anderkant. Dan is sy af kombuis toe en dan sit sy op die bank.
Ek dink dit is ook deels as gevolg van blondie se baldadigheid wat die beneukte enetjie deesdae aandring om tussen ons te slaap. Ons het van die begin af geweet beneuk moet op een of ander manier aan my raak om te kan slaap, maar regtig. Om jouself te vererg omdat ek nou en dan ‘n slag by my eie vrou in my eie bed wil lê, wie is die besoeker hier in elk geval?
Ek dink regtig nie die honde moet meer by ons in die bed slaap nie. Maar hoe oortuig ons hulle?
Hierdie is nie ‘n storie nie, meer van ‘n vloermoer. Die titel en algemene luim daarvan is met opset bedoel om te mislei en die aandag af te trek van die werklike rede vir die griffel.
In my se moeder se huis was dit ‘n spesiale vergunning as die hond snags langs jou bed kon slaap. In die woning wat ek met die van Helsdingen poppie deel slaap die honde bo-op die bed. Alles het relatief goed verloop tot ten tyde van hierdie skrywe. Hoeveel plek kan een miniatuur worshond nou in elk geval opneem? Toe kry ons ‘n Engelse Bulhond met rooimiere, en die res is geskiedenis.
P.S. Beide honde waarna ek in hierdie skrywe verwys is nou alreeds mtrent 4 jaar oor die reënboogbrug, binne maande van mekaar. Tans slaap daar een, en soms twee, worshonde op die bed waarna ons spottend verwys as Durex en Trojan omdat hulle meestal tussen ons wil lê.
Hoe ek die balksaag titel verloor het
7 Junie 2019 / Maljan	/ 3 Kommentaar
Doringrivier balkesaag kampioen
5 Junie 2019 / Maljan	/ 5 Kommentaar
Vir Danie (Big Dee) Vermeulen, wie se roudiens Vrydag is.
Jy kon mos, jy het mos!
Ek gaan ons steak lunches en lugkastele bou by die Botrivier hotel mis.
Nag ou grote. Safe travels.
Daar word beweer die verteller is allesbehalwe ‘n rustige slaper, en dat die enigste instrument waarmee die verteller se snork effektief gemeet kan word die richterskaal is.
Dit is al byna twee dekades of ongeveer veertig kilogram gelede, afhangend van die gekose maateenheid. Die uwe het pas vir ‘n derde maatskappy begin werk sonder om van lessenaar te verwissel, en die nuwe eienaar nooi die oorblywende klompie van ons wat die afgelope 3 jaar se korporatiewe “herstrukturering” oorleef het vir ‘n bosberaad gevolg deur ‘n drie dae white water rafting spanbou op die Doring Rivier.
Nou as jy moet vra waar die Doring rivier is, dan is jy klaar verdwaal. Kyk, as jy nou ry tot in die middel van nowhere en nêrens…en jy draai daar links, dan is dit nog so 130 kilometer! Die stuk van die Doring waar ons sou roei kronkel deur ‘n rafyn in die Cederberge met die basiskamp op ‘n plaas geleë kort neffens die Tankwa Karoo nasionale park, by ‘n plek genaamd “Die Mond”op daardie ellelange stuk grondpad tussen Ceres en Calvinia. Daar is ons bosberaad-cum-Codesa gehou.
Toe dit tyd raak vir slaapreëlings tref op die eerste aand word ek, as jongste in die maatskappy, saam met Big Dee in ‘n kamer ingedeel. Big Dee is ‘n man wat ‘n reputasie gehad het dat hy die chroom van ‘n Chevvy se wieldoppe kon afsnork, en menige kollega het al die volgende oggend met bloedbelope oë en ‘n verstarde gesigte tevoorskyn gekom uit ‘n kamer wat hy met Big Dee gedeel het, maar van al hierdie dinge wis ek natuurlik toe niks.
Man, ek het net so by die poorte van droomland verbygesluip toe ‘n vark my daar voorlê en beduie na ‘n hoop bome toe wat voor die volgende oggend planke gemaak moes word. Big Dee was klaar besig, so ek gryp toe maar self ‘n klein kettingsagie daar uit die gereedskapstoor uit en begin opwarm deur die klein takkies van die stompe af te sny. Aan sy ritme kon ek hoor dat Big Dee nou al behoorlik warm was, en kort voor lank toe hoor ek bokant die lawaai van my sagie hoe hy die groot ou treksaag laat sing deur die hout. Grrrrrrrr sjuuuuut. Grrrrrr sjuuuut. Die saagsels staan sommer so ‘n boog en ek besef as ek hier ‘n kans wil hê sal ek drasties moet planmaak. Ek loop ruil daai kettingsagie in die stoor vir die moeder van alle sae. Die ding se lem is ‘n caterpillar D11 bulldozer se een spoor waarvan die kante skerp geslyp is, en toe ek daai masjien start begin die hele kamer bewe.
En ek saag en Big Dee saag en die hoop planke raak al groter, maar ek kry hom nie ingehaal nie. Dis naderhand anderkant drie uur in die more maar nes ek dink nou het ek hom, dan verdwyn hy in ‘n boog van saagsels onder die volgende stomp in. Van sy kant van die hoop af klink dit nou kompleet soos die donderweer van ‘n hoëveldse donderstorm, maar ek durf nie opkyk nie, want om op te kyk sal my tyd kos. Die rooi van die nuwe dagbreek wys al goed ‘n halfuur op die horison toe ek die laaste plank sny en daai monstersaag afskakel. In die vroeë more-ure het die ouderdom vir Big Dee begin inhaal en ek kon hom verbyvat. Toe ek saggies by die kamer uitsluip was hy nog hard aan die saag.
In die kombuis kry ek tot my verbasing al my kollegas reeds wakker met koffie in die hand, hulle oë vreesbevange. Hulle vertel verskriklike stories van die onheiligste geraas, ligte wat uit die dak getuimel het en kaste wat omval. Pretoors moes glad sy katel deur die nag met bloudraad repareer nadat dit uitmekaar geskud het en twee ander manne wat ook in die kamp was vir ‘n jaguitstappie is glo deur die nag inderhaas daar weg, net so in hulle slaapklere. Die plaasboer steek sy kop by die deur in en sê dat hulle darem weer die listerpomp op sy fondasie kon terugkry en dat daar nou water in die tenks sal wees vir stort.
Ons was al almal klaar met ons ablusies en op ons derde koffie toe Big Dee met bloedbelope oë en strak gesig uit die kamer stompel en plegtig belowe dat hy nie omgee of hy kaalgat buite onder ‘n boom in die yskoue Junie Karoonag moet slaap nie, maar met my deel hy nooit weer ‘n kamer nie.
En dit was dit. Daardie aand slaap ek toe alleen in ‘n kamer, Big Dee het by Pretoorsie gaan intrek. Vir die drie nagte op die rivier het die hele groep eers gewag om te sien waar ek my tent opslaan voor hulle op die verste moontlike punt van my af hulle s’n gaan opslaan het. Sedertdien het ek nog altyd alleen in ‘n tent/kamer ingedeel as daar ‘n weggaan geleentheid was, tot meer onlangs toe ons ‘n spanbou met kwadfietse teen die Weskus op gehad het. Die laaste aand na ons die fietse teruggegee het slaap ons in die Laaiplek hotel op Velddrif, en kollega J word by my ingedeel, synde dat die hotel redelik vol was en hy die jongste in die maatskappy is. Toe ons gaan slaap gaan haal die ekspediese leier die haasboud uit die kar uit, trek die magasyn en gee twee rondtes vir kollega J. “Jy sal weet waarvoor dit is wanneer die tyd kom”, is al wat hy gesê het.
Nodeloos om te sê, toe kollega J opstaan was die twee rondtes nog stewig in sy ore vasgedruk. Die dokters reken as dit nie daarvoor was nie kon hy dalk permanente gehoorskade opgedoen het.
Die stukkie nonsens wat jy gelees het is meestal waar. Ons het op die Doringrivier gaan roei in die winter van 2002. Die Doring het slegs genoeg water in die winter wanneer dit reën in die Kaap en die water is so koud dat dit ‘n vereisde is dat jy met ‘n duikpak roei. Dit was ook die einde van my korporatiewe loopbaan. Na ons terugkeer van die spanbou het ek uit ‘n tuiskantoor begin werk.
Die boer het wel aan die listerpomp gewerk toe ons daar aankom, en ons kon eers die volgende more stort, maar ek twyfel of my snorkery iets daarmee uit te waai gehad het. Die twee jagters is inderdaad in die vroeë oggendure weg, om te loop jag. In een of ander bisarre insident het die hangkas in Pretoors se kamer omgeduiwel bo-oor die bed, wat hy toe wel moes repareer iewers in die nagtelike ure.
Kliek op die skakel hieronder om te sien waar die basiskamp is op google maps Die mond
Kliek op hierdie skakel om te sien hoe ‘n Caterpilaar D11 lyk CAT D11
Laastens. ‘n Haasboud is slang vir ‘n pistool. 9mm Copper jacket rondes pas lekker in die menslike oor. ‘n Truuk wat ons geleer het by oom Peewee se army. Die SAW en seuns korporasie Bpk.
Argief Kies Maand Junie 2019 Maart 2019